**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 22.04.2019, ora 08.00 – 23.04.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 23.04.2019, ora 7.00**

**RÂURI**

**Debitele au fost** **în scădere**, exceptând cursurile mijlocii şi inferioare ale Moldovei şi Trotuşului şi cursul mijlociu al Prutului, unde au fost în creştere prin propagare.

Pe râurile din bazinele hidrografice: Vişeu, Iza, Tur, Crasna, Barcău, Jiu, Olt, Vedea, Argeş, Ialomiţa şi pe râurile din Dobrogea debitele au fost relativ staţionare.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Someşul Mic, pe cursul superior şi mijlociu al Siretului, pe cursul superior al Moldovei, pe cursul inferior al Sucevei, pe unii afluenţi ai Bistriţei şi pe unele râuri din Dobrogea și mai mici (sub 30%) pe râurile din bazinele Lăpuşului, Crasnei, Târnavei Mari, Timişului, Cernei, Bârladului, pe unii afluenţi din bazinele superioare ale Oltului şi Argeşului şi pe unii afluenţi ai Prutului.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi în scădere**, exceptând cursul inferior al Prutului, unde vor fi în creştere prin propagare.

Pe râurile din bazinele hidrografice: Vişeu, Iza, Tur, Crasna, Barcău, Jiu, Olt, Vedea, Argeş, Ialomiţa şi pe râurile din Dobrogea debitele vor fi relativ staţionare.

Sunt posibile creşteri de niveluri şi debite pe unele râuri din zonele de deal şi de munte datorită precipitaţiilor sub formă de aversă prognozate.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 22-23.04.2019 **a fost în scădere, având valoarea de 5300 m3/s**, sub media multianuală a lunii **aprilie (7900 m3/s).**

În aval de Porţile de Fier debitele au fost în scădere pe sectorul Gruia – Vadu Oii și în creștere pe sectorul Brăila – Tulcea.

**Debitul la intrarea în ţară** (secţiunea Baziaş) **va fi în scădere (5100 m3/s).**

În aval de Porţile de Fier debitele vor fi în scădere pe sectorul Gruia – Brăila și în creștere pe sectorul Galaţi – Tulcea.

**2.** **Situaţia meteorologică în intervalul 22.04.2019, ora 08.00 –23.04.2019, ora 06.00**

**În ţară** vremea a continuat să se încălzească în cea mai mare parte a teritoriului, cu precădere în vestul extrem. Cerul a fost temporar noros și în special în cursul zilei au căzut precipitații în general slabe, sub formă de ploaie în Maramureș și izolat în Crișana, Oltenia, Muntenia și Moldova, predominant ploaie în cea mai mare parte a Transilvaniei, iar la munte, local au fost precipitații mixte. În nord-vestul teritoriului trecător s-au semnalat și descărcări electrice. Vântul a suflat slab și moderat, cu intensificări temporare în toate regiunile, vitezele mai mari fiind în Banat și pe crestele montane. Stratul de zăpadă era prezent la munte, unde măsura la ora 21 pe platformele stațiilor meteorologice până la 198 cm la Bâlea Lac. Temperaturile maxime au fost cuprinse între 6 grade la Miercurea Ciuc și 24 de grade la Sânnicolau Mare și Jimbolia, iar la ora 06 se înregistrau -1 grad la Miercurea Ciuc și Toplița și 13 grade la Banloc și Holod.

**Observație:** *începând de ieri, de la ora 06, au fost în vigoare 5 atenționări cod galben pentru fenomene meteorologice periculoase imediate, emise astfel: 3 de către SRPV Timișoara și câte una de către SRPV Sibiu și SRPV Cluj-Napoca.*

**La Bucureşti,** valorile termice au fost în creștere ușoară față de intervalul precedent și s-au apropiat de mediile multianuale. Cerul a devenit variabil, iar vântul a suflat slab și moderat. Temperatura maximă a fost de 16 grade la Afumați și 17 grade la Filaret și Băneasa, iar la ora 06 se înregistrau 4 grade la Afumați, 5 grade la Băneasa și 6 grade la Filaret.

**3. Prognoza meteorologică în intervalul 22.04.2019, ora 08.00 –23.04.2019, ora 8.00**

**În ţară** cerul va avea înnorări în majoritatea regiunilor și va ploua slab, ziua pe arii extinse în cele vestice, sud-vestice și parțial în cele centrale, iar seara și noaptea izolat și în rest. La munte, mai ales pe creste, vor mai fi precipitații mixte. Vântul va continua să prezinte intensificări în cea mai mare parte a țării, cu viteze mai mari în sudul Banatului și în zona înaltă de munte. Temperaturile maxime se vor încadra, în general, între 12 și 21 de grade, iar cele minime vor fi cuprinse între 2 și 10 grade, mai coborâte în depresiunile din estul Transilvaniei.

**La Bucureşti** cerul va fi variabil, cu înnorări mai ales spre seară și noaptea, când trecător va fi favorabil ploii slabe. Vântul va sufla în general moderat. Temperatura maximă se va situa în jurul a 17 grade, iar cea minimă va fi de 6...7 grade.

**4. Buletin nivometeorologic emis pentru perioada 22-23.04.2019 (pentru altitudini peste 1800 m)**

În intervalul 21-22.04.2019 vremea a fost apropiată de normalul termic al perioadei. Cerul a fost variabil, temporar noros și local s-au semnalat precipitații mixte, ninsori la peste 1600 metri. Vântul a suflat slab și moderat, cu unele intensificări temporare. Local în Carpații Orientali și pe arii restrânse în Meridionali s-a semnalat ceață. Stratul de zăpadă a scăzut cu până la 6 cm (Vf. Țarcu) în Carpații Meridionali și Occidentali, iar în Carpații Orientali, unde ninsorile au fost mai consistente, stratul a crescut cu până la 10 cm (Vf. Ceahlău-Toaca).

**Grosimea stratului de zăpadă în data de 22.04.2019, ora 15:00**

Carpații Meridionali: 190 cm Bâlea-Lac, 142 cm Vf. Omu, 66 cm Vf. Țarcu, petice la Sinaia;

Carpații Orientali: 82 cm Vf. Lăcăuți, 56 cm Vf. Călimani, 49 cm Vf. Ceahlău-Toaca, 5 cm Bucin, 2 cm Iezer - Vf. Pietrosul Rodnei;

Carpații Occidentali: 6 cm Vf. Vlădeasa, petice la Vlădeasa 1400, Stâna de Vale și Semenic.

**Evoluţia vremii în intervalul 22.04.2019, ora 21:00 – 23.04.2019, ora 21:00**

Vremea se va răci ușor. Cerul va fi mai mult noros. Pe arii restrânse, mai ales în Carpații Orientali și Meridionali se vor semnala precipitații mixte slabe, predominant ninsori la peste 2000 metri, iar la altitudini mai mici de 1600 metri vor predomina ploile. Vântul va sufla în general moderat din a doua parte a intervalului, cu intensificări temporare ce vor atinge 90-100 km/h mai ales pe crestele din Carpații Meridionali. Local se va semnala ceață asociată izolat pe creste și cu depunere de chiciură.

**Temperaturi prognozate:**

Peste 1800 m: temperaturi minime: -9...-3 gr.C; temperaturi maxime: -4...2 gr.C;

Sub 1800 m: temperaturi minime: -5...2 gr.C; temperaturi maxime: 3...8 gr.C.

**Stabilitatea şi evoluţia stratului de zăpadă în masivul Făgăraș: risc moderat**

În următoarele 24 de ore, pe arii restrânse se va depune un strat puțin consistent de zăpadă proaspătă. În profunzime stratul este compactat și stabilizat, dar cu mai multe cruste subțiri de gheață intercalate. Sub 2100 m și mai ales pe versanții cu orientare sudică, în partea superioară a stratului, pe fondul temperaturilor diurne pozitive, plăci umezite pot aluneca spontan peste straturile subiacente. În zonele în care există acumulări însemnate de zăpadă pe pante înclinate și în special la supraîncărcări se pot declanșa avalanșe, care doar în cazuri izolate pot antrena o parte mai consistentă din strat.

**Stabilitatea şi evoluţia stratului de zăpadă în masivul Bucegi: risc moderat**

Stratul vechi de zăpadă este în ansamblu compactat și stabilizat. În cursul zilei, la atitudini sub 2000 m și mai ales pe versanții cu orientare sudică înspre suprafața stratului se vor forma plăci umezite care pot aluneca spontan peste straturile subiacente. Pe pantele înclinate, unde zăpada a rămas depozitată, la supraîncărcări mari se pot declanșa avalanșe, care doar în cazuri izolate pot antrena o parte mai consistentă din strat.

**Stabilitatea şi evoluţia stratului de zăpadă în masivele Țarcu-Godeanu și Parâng - Șureanu: risc moderat**

În cursul nopții se va depune pe arii restrânse un strat subțire de zăpadă, care nu va afecta stabilitatea generală a stratului. În profunzime, stratul de zăpadă este compactat și stabilizat, însă pe pantele înclinate, unde mai este zăpadă din depozite vechi, la supraîncărcări, dar izolat și spontan în cursul zilei, se pot declanșa avalanșe de dimensiuni mici. În cursul zilei, ales pe versanții cu orientare sudică, înspre suprafața stratului se vor forma plăci umezite care pot aluneca spontan peste straturile subiacente.

**Stabilitatea şi evoluţia stratului de zăpadă în Grupa Nordică a Carpaților Orientali (zona Munților Rodnei) și Grupa Centrală a Carpaților Orientali (zona Munților Călimani – Bistriței - Ceahlău): risc moderat**

În partea superioară a stratului se regăsește un strat de zăpadă proaspătă, de până la 10 cm. Stratul de zăpadă vechi este în ansamblu compactat și stabilizat, dar cu mai multe cruste subțiri de gheață intercalate. Pe pantele înclinate, unde persistă acumulările de zăpadă, la supraîncărcări mari se pot declanșa avalanșe, care doar în cazuri izolate pot antrena o parte mai consistentă din strat.

**Între 1600-1800 m, izolat în cursul zilei se mai pot declanșa curgeri sau avalanşe pe pantele înclinate cu zăpadă rămasă din depozitele vechi. La altitudini de sub 1600 m stratul este discontinuu sau topit.**

|  |  |
| --- | --- |
| ***Masive:*** | ***PESTE 1800 m*** |
| **FĂGĂRAŞ** | **RISC MODERAT (2)** |
| **BUCEGI** | **RISC MODERAT (2)** |
| **ȚARCU – GODEANU** | **RISC MODERAT (2)** |
| **PARÂNG - ȘUREANU** | **RISC MODERAT (2)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC MODERAT (2)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC MODERAT (2)** |

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**Pe râurile interioare**

**S.G.A. Alba** revine cuinformații despre poluarea râului Galda (afluent de dreapta al râului Mureş) cu ape neepurate provenite de la abatorul S.C. Ovin Prest Carn S.R.L. din satul Mesentea în zona comunei Galda de Jos, județul Alba, din data de 10.04.2019.

Personalul S.G.A. Alba și reprezentanții G.N.M.–C.J. Alba s-au deplasat la fața locului pentru investigații, unde au constatat următoarele:

-prin conducta de evacuare a stației de epurare aparținând abatorului din Mesentea a S.C. Ovin Prest Carn S.R.L. era evacuată apă uzată de culoare roșu intens, cu miros de material organic (sânge). În zona de mal în care se descarcă conducta se forma o spumă de culoare maronie;

-unda de apă uzată forma pe malul drept al râului Galda o bandă cu lățimea de cca 50-80 cm ce se întindea pe o lungime de cca 200 m, până la împrăștierea în curentul de apă. După diluarea apei uzate evacuate în apa râului la suprafața apei rămânea o spumă ușoară, fragmentată.

Reprezentantul laboratorului S.G.A. Alba a recoltat 3 probe de apă, de la evacuarea abatorului, de la 200 m în amonte de evacuare și de la 100 m în aval de evacuare. Rezultatele analizelor acestor probe de apă sunt prezentate în tabelul de mai jos:

|  |  |  |  |  |  |  |
| --- | --- | --- | --- | --- | --- | --- |
| Nr.crt. | **Denumire sectiune prelevare** **data/ora prelevarii** | **Râul Galda-sat Mesentea- zona abator, aval 100m** **ora 1500** | **Râul Galda-sat Mesentea- zona abator, amonte 200m** **ora 1530** | **Limite admise conf. Ord 161/2006 pt. clasa a II-a de calitate** | **Abator Mesentea-conductă evacuare stație epurare** **ora 15 10** | **Limite admise conf. HG 188/2002 (NTPA001)** |
| 1 | pH (temp.de masurare oC) | 8.0 (tmas-21.4OC) | 8.0 (tmas-20.4OC) | **6.5 – 8.5** | 7.4 (t mas-21.2OC) | **6.5 – 8.5** |
| 2 | Conductivitate electrica **\***µs/cm | 303 | 301 | **-** | 914 | **-** |
| 3 | Amoniu | 0.250mg N /L | <LOQ(LOQ=0,025 mg N /L) | **0,8**  **mg N /L** | 24.1 mg NH4+/L  | **2** **mg NH4+/L** |
| 4 | CCO-Cr**\***mg/L | 28,8 | 16,8 | **25** | 2558 | **100** |
| 5 | Indice depermanganat**\***mg/L | 3,28 | 3,68 | **-** | 232 | **-** |
| 6 | O2mg/L | 8,89 | 9,3 | **7** | - | **-** |
| 7 | Reziduu filtrabil (105oC)mg/L | 206 | 196 | **750** | 658 | **2000** |
| 8 | Materii în suspensie**\***mg/L | 48 | 19 | **-** | 280 | **35** |
| 9 | Substanțe extractibilemg/L | - | - | **-** | 9,4 | **20** |

*\* -la unii indicatori se impun limite mai restrictive decât cele recomandate de NTPA 001/2005, deoarece situaţia de fapt reclamă acest lucru: în apropiere şi având ca emisar tot râul Galda există obiective economice cu profil agroalimentar, unităţi care au potenţial de poluare cu substanţe organice şi nutrienţi care nu poate fi neglijat.*

Din analiza rezultatelor se constată următoarele:

-la evacuarea stației de epurare: depășirea valorilor la indicatorii amoniu, CCO-Cr și materii în suspensie față de limitele impuse prin HG 188/2002 (NTPA 001);

-la proba de apă de suprafață recoltată din aval de conducta de evacuare se constată o ușoară creștere a valorii indicatorului CCo-Cr - 28.8 mg/l față de valoarea admisă conform Ord. 161/2006 pentru clasa a II-a de calitate.

**Nu s-a semnalat mortalitate piscicolă și nu au fost afectate folosințele de apă din aval.**

Societatea comercială Ovin Prest Carn S.R.L. Mesentea a preluat activitatea de la S.C. Carmes Distribution Group S.R.L., nedeținând act de reglementare. A depus documente în vederea obținerii autorizației de gospodărire a apelor.

În data de 11.04.2019 reprezentanții S.G.A. Alba au efectuat un control pe linia gospodăririi apelor la obiectivul „Abator de bovine, porcine, ovine, secție de tranșare și fabrică de preparate din carne Mesentea, Galda de Jos”, rezultatul controlului fiind consemnat în Nota de constatare înregistrată la unitatea controlată sub nr. 7 din 11.04.2019. Cheltuielile efectuate pentru investigarea evenimentului vor fi suportate de către poluator, în conformitate cu Legea Apelor nr. 107/1996, art. 24 (3).

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în intervalul 19-21.03.2019 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

**A.P.M. Constanţa** revine cu informații desprepoluarea solului cu ţiţei din data de 16.04.2019 produsă în zona localității Cuza Vodă,în dreptul bornei 59 a conductei CONPET Constanța-Bărăganu. Suprafața totală afectată a fost de 0,5 mp. S-a decopertat conducta, s-a identificat cauza producerii poluării (coroziune), s-a reparat conducta prin sudare de petic metalic. Remedierea solului afectat s-a realizat in situ.

**Garda Forestieră Brașov** informează despre producerea în data de 19.04.2019, în jurul orei 15:10, a unui incendiu de litieră în zona satului Andreneasa, comuna Răstolița, pe raza Ocolului Silvic Răstolița, jud. Mureș. Incendiul a afectat o suprafață de 0,5 ha și a fost stins în aceeași zi, la ora16.30, de către personalul silvic, pompierii militari și civili și polițiști.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României în intervalul 20-22.04.2019 s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 **Direcția de Comunicare**